Ngohe Aromatawai: E rere taku manu kōrero

**Paerewa Paetae Tikanga ā-Iwi 91732**: Te whakaatu māramatanga ki tā te Māori tikanga mō te pupuri me te tuku mātauranga

**Aronga:** Tikanga ā-Iwi 1.7C v1

**Whiwhinga:** 5

**Te Horopaki**

Hei tēnei aromatawai ka whakaatu koe i tāu mōhiotanga ki tētahi tūmomo tikanga mō te pupuri me te tuku mātauranga.

Ka whakatutuki i te aromatawai nei i te kura, i te kāinga hoki. Kei a kōrua ko tō kaiako te tikanga ka pēwhea nei tō whakaputa i te whakamāramatanga hei kōrero, hei pūrongo rānei.

Ka aromatawaitia tō kaha ki te whakaatu i tō mōhiotanga ki ngā tūmomo tikanga tuku mātauranga whaitake me ōna ariā matua, me ngā tukanga mahi tahi e hāngai ana ki aua tūmomo tikanga.

Kei wareware, me whakariterite e koutou ko te kaiako te roanga o te wā e tutuki ai ngā mahi katoa.

**Hei Mahi**

Tautohua tētahi tūmomo tikanga tuku mātauranga hei rangahautanga māu. Me kōrero rā anō koe ki tō kaiako kia whakatau ai.

Kohikohia ngā mōhiohio mō te tūmomo tikanga tuku mātauranga, ngā ariā matua e ārahi ana i te pupuri me te tuku, ngā tikanga e pā ana ki aua ariā, ngā tukanga mahi tahi me te take e pērā ai.

Tātarihia ngā taipitopito kōrero me ngā mōhiohio e hāngai ana ki taua tikanga tuku mātauranga.

Horahia hei pūrongo, whakamāramahia rānei hei kōrero takatū, hopukina rānei hei whitiata.

**Taunakitanga: Tikanga ā-Iwi 91732 E rere taku manu kōrero**

|  |  |  |
| --- | --- | --- |
| **Taunakitanga mō te Paetae**  | **Taunakitanga mō te Kaiaka**  | **Taunakitanga mō te Kairangi**  |
| Ka tautohu i:* ngā ariā matua e ārahi ana i te pupuri me te tuku mātauranga a te Māori
* ngā tikanga, te kawa rānei, e pā ana ki aua ariā
* ngā tukanga mahi tahi me te take e pēnā ai.

*Hei tauira:**Kua tautohu i te Poi Manu o Taranaki me ngā tikanga hei tuku i ngā kōrero tawhito me te mātauranga o neherā.* | Ka whakaahua i: * ngā hononga o ngā ariā matua
* ngā tikanga, te kawa rānei, e pā ana ki aua ariā
* ngā tukanga mahi tahi a tēnā whānau ki tēnā whānau, a tēnā hapū ki tēnā hapū me te take e pēnā ai.

*Hei tauira:* *Kua whakaahua i te Poi Manu o Taranaki me ngā tikanga hei tuku i nga kōrero tawhito me te mātauranga o neherā. Kua whakaahua hoki i ngā tukanga mahi tahi a tēnā whānau, a tēnā hapū me te take e pēnā ai.* | Ka whakamārama:* he aha i whaitake ai ngā tikanga, te kawa rānei, e pā ana ki ngā ariā matua
* i ngā tukanga mahi tahi a tēnā iwi, a tēnā iwi me te take e pēnā ai.

*Hei tauira:* *Kua whakamārama i te Poi Manu o Taranaki me ngā tikanga hei tuku i ngā kōrero tawhito me te mātauranga o neherā. Kua whakamārama hoki i ngā tukanga mahi tahi a tēnā iwi me te take e pēnā ai.* |